C 100/7

A BIZOTTSÁG VÉGREHAJTÁSI HATÁROZATA

(2018. március 14.)

az 1308/2013/EU európai parlamenti és tanácsi rendelet 105. cikkében említett, egy borágazati elnevezéshez tartozó termékleírás módosítására irányuló kérelemnek az Európai Unió Hivatalos Lapjában történő közzétételéről

(Chianti Classico [OEM])

(2018/C 100/09)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 97. cikke (3) bekezdésére,

mivel:

Olaszország az 1308/2013/EU rendelet 105. cikkének megfelelően a „Chianti Classico” elnevezéshez tartozó termékleírás módosítására irányuló kérelmet nyújtott be.

A KÖVETKEZŐKÉPPEN HATÁROZOTT:

Egyetlen cikk

A „Chianti Classico” (OEM) elnevezéshez tartozó termékleírás módosítására irányuló, az 1308/2013/EU rendelet 105. cikkének megfelelően benyújtott kérelem e határozat mellékletében található.

Az 1308/2013/EU rendelet 98. cikkének megfelelően e határozat kihirdetése jogot keletkeztet arra, hogy a termékleírásnak az e cikk első bekezdésében említett módosítása ellen a határozatnak az Európai Unió Hivatalos Lapjában való kihirdetése időpontjától számított két hónapon belül kifogást emeljenek.

(1) HL L 347., 2013.12.20., 671. o.

MELLÉKLET

„CHIANTI CLASSICO”

PDO-IT-A1235-AM02

A kérelem benyújtásának időpontja: 2015. december 24.

A TERMÉKLEÍRÁS MÓDOSÍTÁSÁRA IRÁNYULÓ KÉRELEM

1. A módosításra vonatkozó szabályok

Az 1308/2013/EU rendelet 105. cikke – Nem kisebb jelentőségű módosítás

2. A módosítás leírása és indokolása

2.1. A termékleírás 4. cikkének módosítása

A módosítás azt javasolja, hogy Chianti Classico bor kizárólag az illetékes ellenőrző szervtől beszerzett igazolás megszerzése után legyen értékesíthető. Úgy vélik, hogy a termékleírás módosítása jobban garantálja majd a termék minőségét, amely ennek megfelelően csak akkor kerülhet ki a termelői pincéből kereskedelmi célú felhasználásra, ha az igazolást beszerezték. A módosítás célja tehát, hogy növelje a Chianti Classico általános minőségét, és maximalizálja a termék eredetiségét és tipikus jellegét.

Ez a módosítás nem érinti az egységes dokumentumot.

2.2. A termékleírás 5. cikkének módosítása

Az 5. cikk módosítása egy új típusú Chianti Classico terméket vezet be „Gran Selezione” néven, továbbá feltünteti a termék technikai előállítási módszereit is. Ennek célja, hogy olyan terméktípust hozzanak létre, amely a Chianti Classico új „minőségpiramisának” csúcsán helyezkedik el. A „Gran Selezione” Chianti Classico bor sajátos kémiai, fizikai és érzékszervi tulajdonságokkal rendelkezik, amelyek szigorúbbak a Chianti Classico vintage vagy „Riserva” borokra vonatkozó jellemzőknél, és „Gran Selezione” bort kizárólag a termelő palackozhat, akinek emiatt a legjobb minőségű Chianti Classico borait kell kiválasztania.

Ez a módosítás megjelenik az egységes dokumentumban:

— „A bor(ok) leírása” című 4. pontban a „Chianti Classico Gran Selezione” cím alatt,

— a „Borkészítési eljárások” című 5. pontban az „Alapvető borászati eljárások” cím alatt,

— a „További alapvető feltételek” című 9. pontban a „Chianti Classico Gran Selezione” cím alatt.

2.3. A termékleírás 6. cikkének módosítása

A Chianti Classico érzékszervi követelményei kismértékben módosultak, és kémiai szempontból nőtt a cukormentes kivonat minimális határértéke. Az elmúlt években – az új Sangiovese klónok használatának is köszönhetően – a vintage és „Riserva” Chianti Classico borok strukturáltabbak lettek, és a cukormentes kivonatuk minimális határértéke is nőtt, mivel az szinte sosem megy az újonnan megállapított határérték alá (24 g/l a vintage és 25 g/l a Riserva esetében). Végül a javaslat szerint a Chianti Classico Gran Selezione esetében a kivonatot 26 g/l-ben kellene megállapítani, lévén, hogy ez a kategória olyan borokat foglal magában, amelyeket hosszú ideig érleltek, és amelyek ezért testesebbekké válnak.

A Chianti Classico Riserva esetében a módosítások e termelés lehető legnagyobb mértékben történő szabványosítására tesznek javaslatot.

Ez a módosítás megjelenik az egységes dokumentumban:

— „A bor(ok) leírása” című 4. pontban a „Chianti Classico”, a „Chianti Classico Riserva” és a „Chianti Classico Gran Selezione” cím alatt.

2.4. A termékleírás 7. cikkének módosítása

A 7. cikkben foglalt módosítások csak az ábrás „Gallo Nero” (Fekete Kakas) logóra vonatkoznak. A 61/2010. törvényerejű rendelet 17. cikkének (7) bekezdése szerint a „Chianti Classico” megkülönböztető jegye egy fekete kakas, amelyet 2005 óta minden Chianti Classico DOCG bor palackján fel kell tüntetni. A termékleírás javasolt módosításában kismértékben megváltoztatták a fekete kakas ábrájának stílusát és színét; az új változat tehát felváltja a korábban használt logót.

Az ábrás logó és a „Gallo Nero” szavak semmilyen körülmények között nem helyettesíthetik a Chianti Classico OEM elnevezést. A szóban forgó márkanév csupán egy kiegészítő jellemző, amelyet minden Chianti Classico OEM borospalackon fel kell tüntetni.

Ez a módosítás megjelenik az egységes dokumentumban:

— a „További alapvető feltételek” című 9. pontban a „Chianti Classico”, a „Chianti Classico Riserva” és a „Chianti Classico Gran Selezione” (utolsó elem) cím alatt.

2.5. A termékleírás 8. cikkének módosítása

A javaslattevő konzorcium úgy határozott, hogy megtiltja a toszkán „fiaskó” kosár használatát a Chianti Classico Riserva és a Chianti Classico Gran Selezione esetében, hogy meglegyen az összhang a termék minőségének és a piac magasabb szegmensében való elhelyezkedésének javítását célzó javasolt módosításokkal.

Ez a módosítás nem érinti az egységes dokumentumot.

EGYSÉGES DOKUMENTUM

1. Bejegyzett elnevezés

Chianti Classico

2. A földrajzi árujelző típusa

OEM – oltalom alatt álló eredetmegjelölés

3. A szőlőből készült termékek kategóriái

1. Bor

4. A bor(ok) leírása

Chianti Classico

— Szín: rubinpiros, változó intenzitás,

— Illat: intenzív, virágos, jellegzetes,

— Íz: száraz, friss, ízletes, enyhén tanninos, amely idővel érik,

— A minimális teljes alkoholtartalom térfogatszázalékban: 12,0 %,

— Minimális cukormentes kivonat: 24,0 g/l.

Általános analitikai jellemzők

Maximális összes alkoholtartalom (térfogatszázalékban) Minimális tényleges alkoholtartalom (térfogatszázalékban) Minimális teljes savtartalom 4,5 g/l, borkősavban kifejezve Maximális illósavtartalom (milliekvivalens/liter) 20 Maximális összes kén-dioxid-tartalom (mg/l)

Chianti Classico Riserva

— Szín: intenzív rubinpiros, amely idővel gránátpirossá válik,

— Illat: intenzív, gyümölcsös és hosszú ideig érezhető,

— Íz: száraz, kiegyensúlyozott és nagyon tanninos,

— A minimális teljes alkoholtartalom térfogatszázalékban: 12,5 %,

— Minimális cukormentes kivonat: 25,0 g/l.

Általános analitikai jellemzők

Maximális összes alkoholtartalom (térfogatszázalékban) Minimális tényleges alkoholtartalom (térfogatszázalékban) Minimális teljes savtartalom 4,5 g/l, borkősavban kifejezve Maximális illósavtartalom (milliekvivalens/liter) 20 Maximális összes kén-dioxid-tartalom (mg/l)

Chianti Classico Gran Selezione

— Szín: intenzív rubinpiros, amely idővel gránátpirossá válik,

— Illat: fűszeres és hosszú ideig érezhető,

— Íz: száraz, hosszú ideig érezhető és kiegyensúlyozott,

— A minimális teljes alkoholtartalom térfogatszázalékban: 13,0 térfogatszázalék,

— Minimális cukormentes kivonat: 26,0 g/l.

Általános analitikai jellemzők

Maximális összes alkoholtartalom (térfogatszázalékban) Minimális tényleges alkoholtartalom (térfogatszázalékban) Minimális teljes savtartalom 4,5 g/l, borkősavban kifejezve Maximális illósavtartalom (milliekvivalens/liter) 20 Maximális összes kén-dioxid-tartalom (mg/l) 130

Az egyéb analitikai jellemzők az összes szóban forgó bor esetében megfelelnek a vonatkozó uniós jogszabályoknak.

5. Borkészítési eljárások

a. Alapvető borászati eljárások

Különleges borászati eljárás

Chianti Classico Gran Selezione

A Chianti Classico Gran Selezione kizárólag a palackozást végző vállalat által gondozott szőlőültetvényekről származó szőlőből készülhet.

b. Maximális hozamok

Chianti Classico, Chianti Classico Riserva és Chianti Classico Gran Selezione:

52,5 hektoliter hektáronként

Chianti Classico, Chianti Classico Riserva és Chianti Classico Gran Selezione:

7 500 kg szőlő hektáronként

6. Körülhatárolt terület

A Chianti Classico borok (köztük a „Riserva” és a „Gran Selezione” változatok) termőterülete a toszkán régió központjában, Firenze és Siena tartományok területén helyezkedik el. A terület határait az 1932. július 31-i miniszterközi rendelet határozta meg.

Leírás:

Először azon területrész határainak ismertetésével kezdjük, amely Siena tartományon belül helyezkedik el; kiindulópontja ott van, ahol a Siena és Arezzo tartományok közötti határ átszeli a Borro Ambrella della Vena vízmosást Pancole közelében, Castelnuovo Berardenga településen.

A határvonal ettől a ponttól az Ambra folyót és annak egyik név nélküli mellékfolyóját követi a Ciarpella gazdaságig, majd a Casa al Frate gazdasághoz vezető ösvény mentén folytatódik. Innen egy képzeletbeli vonalat követ egészen Ombronéig (magasság: 298 méter).

Ezután szintén egy ösvényt követ, és 257 méterig süllyed, ahol egy kétnyomú földúttal találkozik, amely egy Castelnuovo Berardengába vezető útba torkollik. Ez az út 354 méteres magasságig emelkedik, majd a Malena Morta árkot követi annak a Borro Spugnaccio vízmosással való összefolyásáig. A határvonal a Malena Morta árok mentén folytatódik Pialliig (magasság: 227 méter), majd a Malena Viva árokkal párhuzamosan fut egy rövid ideig, mielőtt a Santa Lucia felé vezető képzeletbeli vonalon haladna tovább (magasság: 252 és 265 méter) az Arbia folyón. Ezt elérve a határvonal felfelé indul a folyó mentén a Siena és Castelnuovo Berardenga települések közötti közigazgatási határral párhuzamosan.

A termőterület határvonala Siena, Castelnuovo Berardenga, Castellina, Monteriggioni és Poggibonsi határai mentén folytatódik, majd a Borro di Granaio vízmosásnál Firenze tartomány határával találkozik, amelyet egészen a Le Valli gazdaságig követ. Ezután az országút mentén halad a San Giorgio és a Cinciano források mellett, és ezen a vonalon folytatódik, majd ismét becsatlakozik a tartomány határába, amely megegyezik Poggibonsi és Barberino határával. Ezután a Drove folyó mentén folytatódik, majd belép Firenze tartomány területére. A Firenze tartományon belül elhelyezkedő területrész határainak ismertetése: A határvonal a Drove folyótól indul és Mulino della Chiaráig folytatódik, ahol találkozik Tavarnelle és Barberino települések közigazgatási határával, amelyet egy rövid szakaszon tovább követ. Ezután kelet felé kanyarodik egy másik kisebb patak mentén, áthaladva Biricuccin és Belvederén, mielőtt közvetlenül ezután elérné a San Donato–Tavarnelle utat. Egészen Moroccóig követi ezt az utat, majd egy képzeletbeli vonalon halad Figlinella mellett Sambucáig és a Pesa folyóig. Még mindig a folyó mentén haladva, a határvonal kezdetben a San Casciano Val di Pesa és Tavarnelle települések közötti közigazgatási határt követi, majd visszatér a folyóhoz a Ponte Rotto után. Ettől a ponttól megegyezik a San Casciano és Greve települések között húzódó közigazgatási határvonallal. A Chianti Classico termőterületének határvonala ezt követően ismét belép Siena tartományba, és a Radda in Chianti és Gaiole települések közötti – illetve egy rövid ideig a Castelnuovo Berardengához tartozó – közigazgatási határt követi, mielőtt elérné a terület leírásának kiindulópontját.

7. Fontosabb borszőlőfajták

Sangiovese N. – Sangioveto

8. A kapcsolat(ok) leírása

Chianti Classico, Chianti Classico Riserva és Chianti Classico Gran Selezione

A terület morfológiailag 200–600 méteres tengerszint feletti magasságot elérő dombvidék, amely nem túl hosszú, de néha meredek lejtőkkel rendelkezik. A terület gerince geológiailag egy palapajzs (galestro), ahol a pikkelyes agyagból álló területek váltakoznak finom mésztartalmú homokkővel és alberese talajjal. A talaj általánosságban sekély, fiatal, és a homokos agyagtól a kavicsosig terjed közepes mennyiségű agyaggal; kémiailag alacsony a szervesanyag-tartalma, mérsékelt a felvehetőfoszfor-tartalma, és magas a felcserélhető kationok száma. A dombos vidék erősen ingadozó vízjárású folyókat hoz létre, és jelentősen megnehezíti a vizek feletti ellenőrzést, különösen a konkrét csapadékeloszláshoz kapcsolódóan. A területen kontinentális éghajlat uralkodik: télen nagyon alacsony is lehet a hőmérséklet, a nyarak pedig szárazak. A napi hőmérséklet-ingadozás mérsékelt, az éves csapadékmennyiség körülbelül 850 mm.

A területen a borkészítés hagyománya ősidőkre nyúlik vissza; már az etruszk és a római időkből is maradtak fenn emlékek a bor világából. A középkor végétől kezdődően óriási területeket különítettek el a szőlőültetvények művelésére, amelyek jelentős pénzügyi értéket képviseltek, és nemzetközi szinten is ismertté váltak. A megtermelt bort már az 1200-as évektől említik történelmi iratokban, és az első közjegyzői okirat, amelyben a Chianti név az ezen a területen termelt borral kapcsolatban szerepel, 1398-ból származik. A Chianti Classico területe volt az első bortermelő vidék a világon, amelyet egy 1716-os kiáltványban körülhatárolt III. Cosimo toszkán nagyherceg; ebben állapította meg annak a területnek a határait, amelyen Chianti borokat lehetett termelni. A Chianti bort csak Sangiovese szőlőből készítették. 1834 és 1837 között Bettino Ricasoli báró, olasz államférfi – aki 1861-ban olasz miniszterelnök is volt – közzétette a kellemes, gyöngyöző vörösbor legmegfelelőbb receptjét, amely a későbbiekben a Chianti bor hivatalos összetételének alapjául szolgált: 70 % Sangiovese, 15 % Canaiolo, 15 % Malvasia; és a „Governo all’uso Toscano” technika alkalmazása.

Mivel a területen végzett termelés nem tudott lépést tartani a növekvő kereslettel, a szomszédos területek is bekapcsolódtak a bortermelésbe ugyanazokkal a rendszerekkel és borszőlőfajtákkal, mint Chianti régióban. Ezért 1924-ben 33 termelő konzorciumot hozott létre, hogy megvédje a Chianti bort és eredetmegjelölését, és 1932-ben egy rendelet lehetővé tette, hogy a legrégebbi Chianti bortermelő vidékről származó boroknál a „Classico” címkét alkalmazzák, amely a történelmi területen termelt bort jelölte. 1996-ban, egy 70 évig tartó folyamat után a sztenderd Chiantitól függetlennek ismerték el a Chianti Classico bort, és saját termékleírást is biztosítottak neki.

Az ilyen bort termelők mindig is az őshonos Sangiovese borszőlőfajtát részesítették előnyben, és továbbra is olyan termesztési technikákat alkalmaznak, amelyek nem befolyásolják a szőlő különös jellegzetességeit.

A hagyományos tőkeművelési módok a Guyot- vagy „toszkán ernyőművelés” és a hosszúcsapos kordonművelés. Ezenkívül 7,5 tonna szőlőben vagy 52,5 hl borban határozták meg a szőlő és a bor hektáronkénti terméshozamát, amelyek a legalacsonyabb értékek egész Olaszországban. A vintage bor a szüretet követő év október 1-je előtt nem hozható kereskedelmi forgalomba.

A természeti és emberi tényezők kombinációja adja a Chianti Classico bor gyümölcsös, kerek, száraz és ízletes zamatát, mélyvörös színét, jó struktúráját, 12 %-nál nem alacsonyabb alkoholtartalmát és közepes savasságát.

A Chianti Classico bor fő borszőlőfajtája, a Sangiovese érzékeny a külső tényezőkre, és különös jellegzetessége, hogy képes átadni a talaj tulajdonságait és alkalmazkodni ahhoz a talajhoz, amelyben növekszik. Nem véletlen, hogy a Sangiovese borszőlő csak bizonyos toszkán területeken teljesít kiválóan. A Chianti Classico bor egyik érzékszervi tulajdonsága az ottani terület homokköves talajára jellemző, íriszre és ibolyára emlékeztető virágos illat, amely a mésztartalomból származó, vadon termő bogyós gyümölcsökre emlékeztető aromával egészül ki.

Az éghajlat, a dombos vidék és a terület morfológiája olyan környezetet hoz létre, amely tele van fénnyel, ezért ideális a szőlő megfelelő éréséhez. A magas nyári hőmérséklet, a szeptemberig vagy októberig tartó rengeteg napsütés és a viszonylag magas napi hőmérséklet-ingadozás lehetővé teszi a szőlő számára, hogy lassan érjen be, és létrejöjjenek a Chianti Classico borra jellemző kémiai és érzékszervi tulajdonságok, különösen a szín, az illat és az alkoholtartalom. Az alacsony hektáronkénti terméshozam miatt a borszőlő olyan cukortartalmat ér el, amelyből legalább 12 %-os alkoholfok érhető el. A borkészítési technikák a különböző szőlőfajták esetében eltérőek lehetnek; ezeket általában külön-külön készítik el borként, hogy teljes mértékben ki tudjanak teljesedni az érzékszervi tulajdonságaik.

A Chianti bortermelőknek a vidék történelme által is igazolt professzionalizmusa biztosítja a Chianti Classico és történelme hosszú ideig tartó fennállását.

9. További alapvető feltételek

Chianti Classico, Chianti Classico Riserva és Chianti Classico Gran Selezione

Jogi keret:

Uniós jog

A további feltétel típusa:

Palackozás a körülhatárolt terület határain belül

A feltétel leírása:

A körülhatárolt területen belüli palackozásra vonatkozó rendelkezéseket az uniós joggal (a 607/2009/EK rendelet 8. cikke) és a nemzeti joggal (a 2010. április 8-i 61. törvényerejű rendelet 10. cikkének (3) és (4) bekezdése, jelenleg a 238/2016. törvény 35. cikkének (3) és (4) bekezdése) összhangban állapították meg. Az említett jogszabályoknak megfelelően – a termékleírás 5. cikkében említett, már fennálló konkrét helyzetek kivételével – a palackozást a körülhatárolt földrajzi területen belül kell elvégezni, hogy ezzel biztosítsák a Chianti Classico minőségét, hírnevét, eredetét, illetve a vonatkozó ellenőrzések hatékonyságát. A Chianti Classico bor különleges jellemzői és tulajdonságai – amelyek a bor földrajzi származási területéhez és a megnevezése hírnevéhez köthetők – jobban biztosíthatók, ha a bort a termőterületen palackozzák, mivel a szállításról és a palackozásról szóló technikai szabályok alkalmazását és az azoknak való megfelelést olyan, a területen található holdingtársaságokra bízzák, amelyek rendelkeznek a megfelelő tudással és know-how-val, valamint érdekeltek a megszerzett hírnév megőrzésében. Ezenfelül ez a követelmény biztosítja, hogy a bortermelőket az illetékes hatóságok hatékony palackozás-ellenőrző rendszernek vessék alá, mivel így elkerülnek minden potenciális kockázatot, amely azzal járna, ha a terméket palackozás céljából a körülhatárolt területen kívülre kellene szállítani. Ez a követelmény tehát maguknak a bortermelőknek előnyös, akik figyelnek a megnevezés minőségének megőrzésére és hírnevére, továbbá felelősséget vállalnak érte.

Chianti Classico Gran Selezione

Jogi keret:

Uniós jog

A további feltétel típusa:

A címkézésre vonatkozó kiegészítő rendelkezések

A feltétel leírása:

A 607/2009/EK rendelet 66. cikkének (1) bekezdésével összhangban a Közösségben forgalomba hozott borokon feltüntethetők olyan kifejezések, amelyek bizonyos előállítási módszerekre utalnak. A „Gran Selezione” megjelölés olyan borokat takar, amelyeket meghatározott típusú szőlőművelési és borkészítési módszerek alkalmazásával készítettek. Pontosabban az ilyen bor kizárólag a palackozást végző vállalat által gondozott szőlőültetvényekről származó szőlőből készülhet; nem gazdagítható külső termékekkel, és a „Riserva” típushoz képest kifinomultabb kémiai/fizikai és érzékszervi tulajdonságokkal kell rendelkeznie. Összefoglalva, a cél annak biztosítása, hogy a szőlőtermelést és a palackozást ugyanaz a társaság végezze, anélkül, hogy további korlátozásokat vezetnének be a palackozás területén a megnevezés egészére vonatkozóan megállapított és indokolt szabályokhoz képest. A „Gran Selezione” a Chianti Classico borválaszték csúcsán helyezkedik el, amely a legjobb szőlőültetvények és borszőlők termelők általi, saját felelősségre végzett gondos kiválasztásával jön létre. A követelmény azon kiegészítő feltétele, hogy a „Gran Selezione” bor termelőinek saját maguknak kell palackozniuk a bort, abból ered, hogy biztosítani kell azokat az eredményeket, amelyeket egy különösen összetett és egyedi termék összes sajátos jellemzőjében elértek. Ezért a sztenderd Chianti Classico borhoz képest ennél a típusnál még inkább szükség van arra, hogy a termelés fázisai, a borkészítés és a palackozás egyetlen kézben összpontosuljon, hogy a termék minőségéért a felelősséget egyetlen gazdasági szereplő viselje.

Chianti Classico, Chianti Classico Riserva és Chianti Classico Gran Selezione

Jogi keret:

Nemzeti jogi szabályok

A további feltétel típusa:

A címkézésre vonatkozó kiegészítő rendelkezések

A feltétel leírása:

A 61/2010 törvényerejű rendelet 17. cikkének (7) bekezdése – jelenleg a 238/2016. törvény 41. cikkének (9) bekezdése – szerint a „Chianti Classico” megkülönböztető jegye egy fekete kakas, amelyet 2005 óta minden Chianti Classico DOCG bor palackján fel kell tüntetni.

Az ábrás logó és a „Gallo Nero” szavak semmilyen körülmények között nem helyettesíthetik az OEM Chianti Classico nevét. A szóban forgó márkanév csupán egy kiegészítő jellemző, amelyet minden OEM Chianti Classico borospalackon fel kell tüntetni.

A termékleíráshoz vezető link

https://www.politicheagricole.it/flex/cm/pages/ServeBLOB.php/L/IT/IDPagina/8292